**Агенција за лиценцирање стечајних управника објављује**

ЈАВНИ КОНКУРС

ЗА ПРИЈЕМ ЛИЦА У РАДНИ ОДНОС НА НЕОДРЕЂЕНО ВРЕМЕ

Агенција за лиценцирање стечајних управника је почела са радом 24. фебруара 2005. године. Основана је Законом о Агенцији за лиценцирање стечајних управника („Службени гласник РС”, бр. 84/04, 104/09 и 89/15) са циљем да промовише и унапређује професију стечајног управника, стандардизује неопходне услове и критеријуме за њено обављање, обезбеђује виши професионални квалитет, законитост и већи степен одговорности у раду стечајног управника.

Истим законом прописани су послови који су у надлежности Агенције, између осталих, посао стечајног управника у стечајним поступцима који се спроводе над правним лицима која су са већинским јавним или друштвеним капиталом, као и у поступцима када се током поступка стечаја промени власничка структура стечајног дужника тако да стечајни дужник постане правно лице са већинским јавним капиталом, у складу са законом којим се уређује стечај.

Агенција за лиценцирање стечајних управника ****има потребу да изврши пријем у радни однос на неодређено време 1 извршиоца на пословима**** помоћника руководиоца пројекта за стечај у Центру за стечај.

Кандидат за наведено радно место мора да испуњава следеће услове:

- да је држављанин Републике Србије;

* да има стечено високо образовање у обиму од најмање 240 ЕСПБ, по пропису који уређује високо образовање, почев од 10. септембра 2005. године, односно на студијама у трајању од најмање четири године, по пропису који је уређивао високо образовање до 10. септембра 2005. године;
* да има најмање 2 године радног искуства;
* да против њега није покренут кривични поступак, нити да је покренута истрага.

Кандидат је обавезан да уз пријаву поднесе следеће доказе:

* оригинал или оверену фотокопију уверења о држављанству (не старије од шест месеци) или изјаву којом се кандидат опредељује да Агенција за лиценцирање стечајних управника прибави податке о којима се води службена евиденција;
* оригинал или оверену фотокопију дипломе или уверења о стеченом високом образовању;
* документ о врсти и дужини радног искуства до подношења пријаве на конкурс (уговор о раду, уговор о ангажовању ван радног односа, потврда о радном искуству или други документ којим се доказује радно искуство);
* уверење надлежног органа да против кандидата није покренут кривични поступак, нити да је покренута истрага (не старије од шест месеци);
* биографију;
* оригинал или оверену фотокопију извода из матичне књиге рођених или изјаву којом се кандидат опредељује да Агенција за лиценцирање стечајних управника прибави податке о којима се води службена евиденција.

**Напомена:**

* Изјава којом се кандидат опредељује да Агенција за лиценцирање стечајних управника прибави податке о којима се води службена евиденција може се преузети на сајту Агенције за лиценцирање стечајних управника, *http://www.alsu.gov.rs*

***Рок за подношење пријава је 15 дана од дана оглашавања јавног конкурса у дневном листу „Политика“ и на интернет презентацији Агенције за лиценцирање стечајних управника www.alsu.gov.rs***

***Пријаве са назнаком „за конкурс за радно место помоћник руководиоца пројекта за стечај у Центру за стечај – не отварати“ се подносе на адресу: “Агенцијa за лиценцирање стечајних управника” – Центар за опште послове и људске ресурсе, Теразије 23/VI, Београд.***

Контакт особа за информације о јавном конкурсу је Валентина Пауновић, телефон 011/7156-114.

Неблаговремене, недопуштене, неразумљиве или непотпуне пријаве неће се разматрати.

Конкурсна комисија Агенције за лиценцирање стечајних управника у року од 10 дана од дана истека рока за подношење пријава спроводи изборни поступак, у коме саставља списак кандидата који испуњавају услове из јавног конкурса за послове помоћника руководиоца пројекта за стечај у Центру за стечај и одређује распоред према којем ће кандидати бити позивани на разговор. Кандидати који испуњавају наведене услове биће благоворемено обавештени о термину за разговор телефонским путем на контакт бројеве које наведу у својим пријавама.

У изборном поступку се врши провера и оцена стручне оспособљености, знања и вештина кандидата, и то: знања из области стечаја и познавања делокруга рада Агенције за лиценцирање стечајних управника; стручне оспособљености за успешан рад на пословима помоћника руководиоца пројекта за стечај у Центру за стечај и вештине комуникације, а на основу увида у податке из пријаве и одговора на питања која се усмено постављају кандидатима (разговор).

Критеријуми за оцену стручне оспособљености, знања и вештина кандидата и њихово рангирање у изборном поступку су: познавањe прописа о стечају и Закона о Агенцији за лиценцирање стечајних управника; примена стручних знања и вештина при извршавању послова помоћника руководиоца пројекта за стечај у Центру за стечај; отвореност у комуникацији, способност формулисања идеја, јасно и концизно презентовање истих саговорнику, повезивање кључних и спорних чињеница и на основу истих извођење закључака на логичан и одговарајући начин.

Кандидати се оцењују оценом од 1-3 по свим мерилима која се проверавају, и то: оценом 3, када кандидат у потпуности задовољава захтеве за избор на радно место, оценом 2, када делимично задовољава, и оценом 1, када не задовољава.

Резултат кандидата добија се тако што се израчунава просечна вредност оцена којима је кандидат вреднован. Просечна вредност оцена рачуна се само оном кандидату којег је сваки члан конкурсне комисије вредновао оценом 2 или 3.

Уколико више кандидата има једнак резултат, предност има кандидат са бољим резултатом на провери знањa, а за случај да су кандидати једнако оцењени на провери знања, предност има кандидат са бољим резултатом на провери стручних оспособљености. Уколико и након тога кандидати имају једнак резултат, Конкурсна комисија изабраће кандидата за обављањепослова помоћника руководиоца пројекта за стечај у Центру за стечај, имајући у виду дужину радног искуства кандидата на пословима стечаја, односно уколико кандидати немају радно искуство на пословима стечаја, изабраће кандидата који има више година радног искуства.

После спроведеног изборног поступка Конкурсна комисија доноси одлуку о избору кандидата који је са најбољим резултатом испунио мерила за избор и доставља је свим кандидатима који су се пријавили на јавни конкурс.

Сви изрази, појмови и термини који су у овом огласу употребљени у мушком роду, односе се без дискриминације и на особе женског пола.